Zagreb, 18. siječnja 2019.g.

**Z A P I S N I K**

sa **35. sjednice** Povjerenstva za odlučivanje o sukobu interesa održane dana 18. siječnja 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 34. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica predlaže da mišljenje pod toč. 22. postane točka 11. Dnevnog reda. Predsjednica Povjerenstva poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

**Utvrđuje se da je sjednici pristupio dužnosnik Tihomir Babić.**

Članica Povjerenstva Tončica Božić kao izvjestiteljica u predmetu **P-260/18, dužnosnik TIHOMIR BABIĆ, ravnatelj Hrvatske akreditacijske agencije** iznosi predmet i navodi da je protiv dužnosnika pokrenut postupak zbog nepodnošenja izvješća o imovinskom stanju.

Otvara se rasprava.

Predsjednica Povjerenstva daje riječ dužnosniku koji tom prilikom navodi da izvješće o imovinskom stanju po prvom pozivu Povjerenstva nije podnio jer je bio krivo upućen od kolege pravnika, dok je drugi puta imao tehničkih problema i puno obveza na poslu, ali da je svjestan svoje odgovornosti u smislu zakona.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 8. i 9. ZSSI-a. Predlaže sankciju u iznosu od 10.000,00 kn plativu u 4 obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Utvrđuje se da je sjednicu napustio dužnosnik Tihomir Babić.**

**Prelazi se na raspravljanje o 2. točci dnevnog reda.**

**Utvrđuje se da je sjednici pristupio dužnosnik Vladimir Fresl.**

Predsjednica Povjerenstva kao izvjestiteljica u predmetu **P-311/18, dužnosnik VLADIMIR FRESL, predsjednik Uprave trgovačkog društva Lipovica d.o.o.,** iznosi predmet i navodi da je protiv dužnosnika pokrenut postupak jer je u pasivnom mandatu bio na upravljačkoj funkciji u trgovačkom društvu Lipovica d.o.o. Dužnosnik se na odluku o pokretanju postupka očitovao. Izvjestiteljica u bitnom iznosi očitovanje dužnosnika te navodi da je povreda trajala 4 mjeseca.

Otvara se rasprava.

Predsjednica daje riječ dužnosniku koji tom prilikom navodi da nije bilo poslovnog odnosa između Petrokemije i Lipovice. Navodi da je u samoj imovinskoj kartici uredno prijavio da je bio član uprave te ističe da nije ništa skrivao.

Izvjestiteljica predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a, u vezi s člankom 20. stavkom 3. ZSSI-a te da se za utvrđenu povredu izrekne sankcija u iznosu od 2.000,00 kn jednokratno.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Utvrđuje se da je sjednicu napustio dužnosnik Vladimir Fresl.**

**Prelazi se na raspravljanje o 3. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-89/16, dužnosnik IVO BALDASAR, gradonačelnik Grada Splita do 7. travnja 2017.g. i dužnosnik TIHOMIR JAKOVINA, zastupnik u Hrvatskom saboru do 14. listopada 2016.g.** iznosi predmet i navodi da je protiv dužnosnika pokrenut postupak zbog moguće povrede čl. 15 ZSSI-a. Dužnosnik Tihomir Jakovina nije dostavio očitovanje na predmetnu Odluku dok je dužnosnik Ivo Baldasar dostavio očitovanje. Izvjestiteljica u bitnom iznosi očitovanje dužnosnika.

U postupku je zatražena relevantna dokumentacija od Grada Splita i Ministarstva poljoprivrede.

Izvjestiteljica smatra da su u koliziji čl. 48. Zakona o lokalnoj i područnoj (regionalnoj) samoupravi, čl. 32. Zakona o upravljanju i raspolaganju imovinom u vlasništvu Republike Hrvatske i čl. 15. ZSSI-a. U praksi je Povjerenstva da kasniji zakon derogira raniji u ovom slučaju su čl. 48. Zakona o lokalnoj i područnoj (regionalnoj) samoupravi i 32. Zakona o upravljanju i raspolaganju imovinom u vlasništvu Republike Hrvatske stupili na snagu poslije ZSSI-a te stoga predlaže da se donese odluka da dužnosnik Ivo Baldasar nije počinio povredu ZSSI-a te da dužnosnik Tihomir Jakovina nije počinio povredu ZSSI-a.

Otvara se rasprava.

Član Povjerenstva Davorin Ivanjek smatra da Zakoni nisu u kolizijii iz razloga jer se u jednom zakonu odnosno ZSSI-u govori o predlaganju, a u drugim Zakonima o imenovanju pa se ne može govoriti o derogiranju zakona. Slijedom navedenoga predlaže da se dužnosnicima utvrdi povreda čl. 15. ZSSI-a.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

**Utvrđuje se da je sjednici pristupio dužnosnik Dražen Mufić.**

Predsjednica Povjerenstva kao izvjestiteljica u predmetu **P-29/18, dužnosnik DRAŽEN MUFIĆ, gradonačelnik Grada Vrbovskog,** iznosi predmet i navodi da je protiv dužnosnika pokrenut postupak zbog moguće povrede čl. 7. toč. c. ZSSI-a koja proizlazi iz potpisivanje i sudjelovanja u postupku sklapanja ugovora u poslovnom odnosu tijela u kojem dužnosnik obnaša dužnost i obrta njegove supruge te zbog moguće povrede čl. 18. ZSSI-a jer dužnosnik nije izvijestio Povjerenstvo o tom poslovnom odnosu. Dužnosnik se na odluku o pokretanju postupka očitovao. Izvjestiteljica u bitnom iznosi očitovanje dužnosnika.

Otvara se rasprava.

Predsjednica daje riječ dužnosniku koji je tom prilikom ponovio navode iz svog očitovanja. Dužnosnik je također naveo da smatra da nije počinio povredu članka 7. točke c) ZSSI-a s obzirom da je Grad Vrbovsko s obrtom u vlasništvu supruge dužnosnika poslovao i prije njegova mandata te da navedeni obrt robu koju je od istog nabavljao Grad Vrbovsko nudi po najpovoljnijim cijenama na tržištu. Nadalje, u odnosu na povredu članka 18. ZSSI-a dužnosnik navodi da je do iste došlo iz neznanja.. Smatra svojim propustom to što nije zatražio mišljenje Povjerenstva, međutim, smatra da Povjerenstvo nije bilo ažurno jer je na neki način dopustilo da se to događa 4 godine. Naime prijava je podnesena 2014.g., a Povjerenstvo je dokumentaciju zatražilo tek 17. godine.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 7. c. i čl. 18. st. 1. ZSSI-a. Za utvrđenu povredu predlaže sankciju u iznosu od 15000 kn plativu u 10 rata te da se predmet dostavi nadležnom državnom odvjetništvu na daljnje postupanje.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Utvrđuje se da je sjednicu napustio dužnosnik Dražen Mufić.**

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-200/18, dužnosnik MARIN PERNJAK, općinski načelnik Općine Kolan,** iznosi predmet i navodi da je dužnosnik vlasnik obrta i ima funkciju upravljanja u dva trgovačka društva. Pokrenut je postupak zbog. Moguće povrede čl. 14. i čl. 16. ZSSI-a. Dužnosnik je na navedenu odluku dostavio očitovanje u kojem ne osporava navedene funkcije, ali ističe da je u srpnju 2018.g. situaciju razriješio.

Izvjestiteljica predlaže da se donese odluka kojom se utvrđuje da je dužnosnik povrijedio odredbe čl. 14. i čl. 16. ZSSI-a te predlaže sankciju u iznosu od 3000 kn plativu na 3 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-189/17, dužnosnik MLADEN KEŠER, općinski načelnik Općine Kalnik,** iznosi predmet i navodi da je protiv dužnosnika pokrenut postupak zbog povrede moguće povrede čl. 17. st. 1.i čl. 7. c. ZSSI-a, zbog poslovnih odnosa i sklapanja ugovora između tijela u kojem dužnosnik obnaša dužnost i vlastitog trgovačkog društva. Dužnosnik se na navedenu odluku očitovao. Kad je prenio upravljačka prava na povjerenika osigurao je nepristranost u postupanju. Naknadno je podnesena dopuna prijave da odlukom Povjerenstva nisu obuhvaćene sve financijske transakcije temeljem ispostavljenih računa. Po navedenoj prijavi Povjerenstvo je proširilo postupak po čemu se dužnosnik također očitovao. U postupku je utvrđeno da je dužnosnik i vlasnik udjela u zadruzi.

Izvjestitelj predlaže da se donese odluka kojom se utvrđuje da je dužnosnik povrijedio odredbe čl. 7. st. 1. podstavka c. ZSSI-a i predlaže sankciju u iznosu od 30 000, plativu u 12 obroka te da se predmet dostavi nadležnom državnom odvjetništvu radi utvrđivanja ništetnosti pravnog posla.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

**Utvrđuje se da je sjednici pristupio dužnosnik Ivan Franković i opunomoćenik Marijan Belušić, koji prilaže punomoć u spis predmeta.**

Predsjednica Povjerenstva kao izvjestiteljica u predmetu **P-224/17, dužnosnik IVAN FRANKOVIĆ, općinski načelnik Općine Pićan** iznosi predmet i navodi da je protiv dužnosnika pokrenut postupak zbog moguće povrede članka 17. stavka 1. ZSSI-a, koja proizlazi iz stupanja u poslovni odnos Općine Pićan, u kojoj dužnosnik obnaša dužnost općinskog načelnika, s obrtom „Pedena“ koje je u vlasništvu dužnosnika, kao i zbog moguće povrede članka 17. stavka 3. ZSSI-a koja proizlazi iz propusta dužnosnika da obavijesti Povjerenstvo o poslovnom subjektu s kojim tijelo javne vlasti sukladno članku 17. stavku 1. i stavku 2. ZSSI-a ne smije stupiti u poslovni odnos, te zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti općinskog načelnika Općine Pićan i obavljanja poslova upravljanja obrtom „Pedena“ kao poslovnim subjektom u vlasništvu dužnosnika i zbog moguće povrede članka 7. točke c) ZSSI-a koja proizlazi iz sudjelovanja u poslovnim odnosima i potpisivanja poslovne dokumentacije dužnosnika kao zakonskog zastupnika Općine Pićan s obrtom „Pedena“, a koji su nastali sklapanjem poslovnog odnosa. Dužnosnik je u zakonom propisanom roku dostavio pisano očitovanje. Izvjestiteljica iznosi očitovanje dužnosnika.

Otvara se rasprava.

Predsjednica daje riječ dužnosniku i opunomoćeniku kojom prilikom je punomoćnik dužnosnika u bitnom ponovio navode iz dostavljenog očitovanja te naveo da ne osporava utvrđeno činjenično stanje, ali je istaknuo da do povrede nije došlo iz namjere, već iz neznanja te potrebe da se u danom trenutku osigura smještaj sudionicima manifestacije „Legendfest“ koji nije bilo moguće osigurati na drugi način.

Izvjestiteljica predlaže da se donese odluka kojom se utvrđuje da je dužnosnik povrijedio odredbe čl. 14., čl. 17. st. 3. i čl. 7. toč. c. ZSSI-a i da je utvrđena i povreda čl. 17. st. 1. ZSSI-a. Predlaže sankciju u iznosu od 10 000 kn, plativu u 10 obroka te da se predmet dostavi nadležnom državnom odvjetništvu na daljnje postupanje.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Utvrđeno je da su dužnosnik i opunomoćenik napustili sjednicu.**

**Prelazi se na raspravljanje o 8. točci dnevnog reda.**

Član Povjerenstva Davorin Ivanjek kao izvjestitelj u predmetu **P-319/17, dužnosnik DRAŽEN TONKOVAC, općinski načelnik Općine Čepin,** iznosi predmet i navodi da je protiv dužnosnika pokrenut postupak zbog moguće povrede čl. 7. c. ZSSI-a, zbog poslovnog odnosa općine i akademskog slikara oca njegove supruge za portret svećenika u iznosu od 10 000 kn. Dužnosnik se na navedenu odluku očitovao izjavivši da su navodi iz odluke o pokretanju postupka točni, ali razlog poslovnog odnosa je u tome da se radi o jednom od najpriznatijih slikara. Nadlaje navodi da tazbinsko srodstvo nije imalo ulogu u tome jer na tom području nema drugih akademskih slikara.

Izvjestitelj predlaže da se donese odluka kojom se utvrđuje da je dužnosnik povrijedio čl. 7. toč. c. ZSSI-a te predlaže sankciju u iznosu od 3000 kn plativu u 3 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-384/18, dužnosnica MARIJA PEJČINOVIĆ BURIĆ, potpredsjednica Vlade Republike Hrvatske i ministrica vanjskih i europskih poslova,** iznosi predmet i navodi da je protiv dužnosnice podnesena prijava u kojoj se u bitnom navodi kako je dužnosnica u razdoblju od 2013.g.-2016.g. radila za Vladu Republike Srbije, dok je trenutno predsjednica Povjerenstva Vlade Republike Hrvatske za praćenje provedbe prijelaznih mjerila u pregovaračkim poglavljima 23. i 24. o pristupanju Republike Srbije EU u kojem kao predsjednica nije sazvala niti jedan sastanak, čime je, prema podnositelju, postupala nesavjesno i neodgovorno te je narušila povjerenje građana.

Izvjestiteljica iznosi da navodi u prijavi koji se odnose na održavanje sjednica Povjerenstva za praćenje provedbe prijelaznih mjerila u pregovaračkim poglavljima 23. i 24. o pristupanju Republike Srbije Europskoj uniji ne upućuju na moguću povredu odredbi ZSSI-a. Sadržaj predmetnog međunarodnog projekta različit je od uloge i zadaće predmetnog Povjerenstva kojeg je osnovala Vlada Republike Hrvatske, a na čijem čelu je dužnosnica. Isto tako, redovitost sazivanja sjednica Povjerenstva za praćenje provedbe prijelaznih mjerila u pregovaračkim poglavljima 23. i 24. o pristupanju Republike Srbije Europskoj uniji nije predmet koji s obzirom na odredbe ZSSI-a može propitivati Povjerenstvo.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-419/18, dužnosnik ANDREJ ABRAMOVIĆ, sudac Ustavnog suda Republike Hrvatske**, iznosi predmet i navodi da je podnesena neanonimna prijava protiv dužnosnika u kojoj se u bitnom navodi kako je dužnosnik kao sudac pojedinac odlučivao u postupku koji se pred Općinskim sudom u Zagrebu vodio pod brojem P-3662/95, a potom kao ustavni sudac odlučivao u predmetu koji se pred Ustavnim sudom Republike Hrvatske vodio pod brojem U-IIIB-3302/2018.

U postupku je prikupljena sva relevantan dokumentacija.

Izvjestiteljica predlaže da se donese odluka o nepokretanju postupka **s** obzirom da predmet postupka pred Ustavnim sudom pod brojem U-IIIB-3302/2018 nisu bile povrede ustavnih prava u parničnom postupku koji se pred Općinskim sudom u Zagrebu vodio pod brojem P-3662/95, niti u ovršnom postupku na temelju pravomoćne presude Općinskog suda u Zagrebu, broj: P-3662/95 od 2. prosinca 1996.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

**Utvrđuje se da se predsjednica Povjerenstva izuzela iz raspravljanja u navedenom predmetu i napustila sjednicu te sjednicu dalje vodi zamjenik predsjednice Davorin Ivanjek.**

Član Povjerenstva Davorin Ivanjek kao izvjestitelj u predmetu **M-4/19, na zahtjev dužnosnice NATAŠE NOVAKOVIĆ, predsjednice Povjerenstva za odlučivanje o sukobu interesa,** iznosi predmet i navodi da je dužnosnica podnijela zahtjev za mišljenjem u kojem navodi da je prije stupanja na dužnost predsjednice Povjerenstva, koju obnaša od 8. ožujka 2018.g., kao jedan od stručnjaka iz područja socijalnog dijaloga predložena od strane Udruge poduzetnika u hotelijerstvu u Hrvatskoj da kao jedan od edukatora sudjeluje na projektu financiranom sredstvima Europske unije. Prijavitelj projekta pod nazivom „Turistički sektor i uloga socijalnog dijaloga“ je Sindikat turizma i usluga Hrvatske u sklopu javnog poziva „Jačanje socijalnog dijaloga – faza III“. Navedeni Sindikat je prijavio projekt zajedno s Udrugom poduzetnika u hotelijerstvu u Hrvatskoj, Udrugom putničkih agencija, Kamping udruženjem Hrvatske, Hrvatskim ferijalnim i hostelskim savezom i Obiteljskim i malim hotelima. Svrha projekta je udruživanje turističkog sektora kroz neometanu komunikaciju glavnih dionika turizma u Republici Hrvatskoj te će se koristiti tri dubinske analize i usporedno obavljati edukacija predstavnika poslodavaca na koji način mogu komunicirati kroz socijalni dijalog, i to pod 1. Industrijski odnosi - radni odnosi, uvjeti rada, radna snaga turističkog gospodarstva RH , obrazovanje, pod 2. Prijedlog ekonomskih politika – destinacijski management, te pod 3. Prijedlog socijalnih politika – Utjecaj komunikacijskih vještina sindikata na kolektivno pregovaranje s partnerima unutar turističkog gospodarstva. Ukupna vrijednost projekta iznosi 1.433.468,38 kn te je u cijelosti financiran sredstvima Europskog socijalnog fonda – ESF u sklopu Operativnog programa Učinkoviti ljudski resursi 2014. - 2020., s time da je projekt započeo s provedbom 4. listopada 2018.g. s previđenim trajanjem od 18 mjeseci i rokom završetka provedbe 4. travnja 2020.g. Navodi se da prve edukacije počinju u veljači 2019.g. Dužnosnica navodi da će tijekom navedenih 18 mjeseci biti obvezna održati 10 radionica od po 6 sati predavanja, okrugli stol i jedno putovanje u trajanju od dva dana.

Izvjestitelj predlaže da se donese mišljenje da sukladno odredbi čl. 13. st. 3. ZSSI-a, dužnosnica može obavljati poslove edukacije i sudjelovati na raspravama u sklopu projekta „Turistički sektor i uloga socijalnog dijaloga“, koji je u cijelosti financiran sredstvima Europskog socijalnog fonda i od toga ostvarivati prihode koje je dužna istekom godine prijaviti u izvješću o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Utvrđuje se da je predsjednica Povjerenstva pristupila sjednici.**

**Prelazi se na raspravljanje o 12. točci dnevnog reda.**

Članica Povjerenstva Tončica Božić kao izvjestiteljica u predmetu **P-176/17, dužnosnik DRAŽEN BARIŠIĆ, zastupnik u Hrvatskom saboru i gradonačelnik Grada Velike Gorice,** iznosi predmet i navodi da je protiv dužnosnika podnesena prijava u kojoj se u bitnome navodi kako dužnosnik u podnesenim izvješćima o imovinskom stanju dužnosnika nije naveo vlasništvo vikendice sagrađene na k.č. k.o. Pokupsko, već se u izvješćima o imovinskom stanju dužnosnika navodi nekretnina kao zemljište, površine 2.383 m² i vrijednosti 120.000,00 kuna, iako uvidom u izvatke iz zemljišnih knjiga proizlazi kako površina nekretnine iznosi 3.283 m². Također, dužnosnik je naveo vlasništvo bračnog druga na nekretninama k.o. Pokupsko, ukupne površine 5.538 m² i vrijednosti 296,846,00 kuna. Slijedom iznesenog, podnositelj ukazuje na propust dužnosnika da prijavi sve nekretnine u skladu s odredbama ZSSI-a.

Izvršen je uvid u izvješća o imovinskom stanju dužnosnika te u zemljišne knjige.

Izvjestiteljica predlaže da se donese odluka o pokretanju postupka zbog moguće povrede čl. .8. i 9. i predlaže da se dužnosniku naloži da popravi omaške te ukoliko isto učini da se postupak obustavi.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Član Povjerenstva Davorin Ivanjek kao izvjestitelj u predmetu **P-439/17, dužnosnik DALIBOR PUDIĆ, član Upravnog vijeća Hrvatske energetske regulatorne agencije,** iznosi predmet i navodi da je protiv dužnosnika podnesena prijava u kojoj se u bitnome navodi da je dužnosnik član Upravnog vijeća HERA-e, imenovan na funkciju predsjednika Hrvatske stručne udruge za plin dana 17. listopada 2017.g., čime je teško povrijedio i narušio neovisnost i samostalnost HERA-e kao neovisnog regulatornog tijela te se nalazi u sukobu interesa. Navodi se da su predsjednik Upravnog vijeća HERA-e te zamjenica predsjednika Upravnog vijeća HERA-e propustili pokrenuti postupak razrješenja dužnosnika članstva u Upravnom vijeću HERA-e, što su trebali učiniti prema odredbama Zakona o regulaciji energetskih, a sve sukladno članku 26. stavku 3. Zakona. Navodi se da Upravno vijeće HERA-e trenutno ima samo tri člana pa se u slučaju njegova razrješenja ne bi ni mogle donositi odluke.

Izvjestitelj navodi da se u ovome predmetu nije ispitivalo okolnosti ispunjenosti pretpostavke za razrješenje dužnosnika članstva u Upravnom vijeću HERA-e, sukladno odredbama Zakona o regulaciji energetskih djelatnosti i Statuta HERA-e, niti ispunjava li dužnosnik uvjete za imenovanje na funkciju predsjednika HSUP-a sukladno odredbama Statuta HSUP-a, već je analizom nadležnosti HERA-a i vrste poslova koje obavlja u Upravnom vijeću kao i razloge i svrhu osnivanja HSUP-a, ispitivalo sa stajališta odredbi ZSSI-a ukazuje li obavljanje funkcije predsjednika HSUP-a na sukob interesa u smislu ZSSI-a i moguću povredu ZSSI-a te eventualno neku drugu povredu odredbi ZSSI-a.

Izvjestitelj predlaže da se donese odluka o pokretanju postupka protiv dužnosnika u okviru koje dužnosti odlučuje o pravima i obvezama te sudjeluje u donošenju drugih akata koji utječu na poslovanje poslovnih subjekata iz svih energetskih sektora, radi utvrđivanja je li povodom istodobnog obavljanja funkcije predsjednika udruge Hrvatske stručne udruge za plin koja promiče interese isključivo energetskih subjekata koji se bave djelatnošću proizvodnje prirodnog i/ili drugih loživih plinova, bio u sukobu interesa, s obzirom da se osnovano može smatrati kako navedena okolnost utječe na nepristranost dužnosnika u obnašanju dužnosti člana Upravnog vijeća HERA-e, a što kod javnost može dovesti do sumnje u vjerodostojnost dužnosnika te povjerenje građana u odluke koje HERA donosi, iz čega proizlazi moguća povreda članka 5. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-352/18, dužnosnik MIHAEL JURIĆ, direktor trgovačkog društva Gavrilović Mala privreda Petrinja d.o.o.,** iznosi predmet i navodi da je provjerom izvješća o imovinskom stanju dužnosnika utvrđeno da je dužnosnik i vijećnik Grada Petrinje i prima naknadu u iznosu mjesečnom 600 kn neto. Radi se o dodatnoj naknadi za obnašanje druge javne dužnosti po čl. 12. ZSSI-a. Dužnosnik je prethodno podnio i zahtjev za mišljenje može li biti direktor trgovačkog društva i član predstavničkog tijela Grada Petrinje te ga je Povjerenstvo uputilo na nadležno Ministarstvo uprave i nije se u mišljenju osvrnulo na primanje naknade jer takvo pitanje dužnosnik nije ni postavio.

Izvjestiteljica predlaže da se donese odluka o pokretanju postupka zbog moguće povrede čl. 12. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Utvrđuje se da je predsjednica Povjerenstva napustila sjednicu jer se izuzima iz raspravljanja u slijedećem predmetu s obzirom da joj je dužnosnik Đuro Popijač nekoliko godina bio neposredno nadređena osoba kod bivšeg poslodavca, Hrvatske udruge poslodavaca.**

**Prelazi se na raspravljanje o 15. točci dnevnog reda.**

Članica Povjerenstva Aleksandra Jozić-Ilekovićkao izvjestiteljica u predmetu **P-371/18, dužnosnik ĐURO POPIJAČ, predsjednik Uprave trgovačkog društva Petrokemija d.d. do 31. listopada 2018.g.,** iznosi predmet i navodi da dužnosnik podnio Izvješće o imovinskom stanju dužnosnika, povodom stupanja na dužnost člana Uprave društva PETROKEMIJA d.d. te je u navedenom Izvješću prijavio podatak da je uz obnašanje navedene dužnosti istovremeno i član Nadzornog odbora trgovačkog društva FINA gotovinski servisi d.o.o. te podatak da za ovu funkciju prima mjesečnu naknadu u neto iznosu od 2.000,00 kuna. Dužnosnik je istovremeno uz obnašanje dužnosti bio u nadzornom odboru 40 dana.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. ZSSI-a

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Utvrđuje se da je sjednici ponovno pristupila predsjednica Povjerenstva.**

**Prelazi se na raspravljanje o 16. točci dnevnog reda.**

Članica Povjerenstva Tončica Božić kao izvjestiteljica u predmetu **P-1/18, dužnosnik IVAN BUDALIĆ, gradonačelnik Grada Imotskog,** iznosi predmet i navodi da je protiv dužnosnika podnesena prijava u kojoj se navodi kako dužnosnik prima mirovinu koja nije navedena u izvješću o imovinskom stanju dužnosnika.

U postupku su pribavljeni svi relevantni podaci.

Izvjestiteljica predlaže da se donese odluka o pokretanju zbog nepotpunog podnošenja izvješća o imovinskom stanju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Članica Povjerenstva Tončica Božić kao izvjestiteljica u predmetu **P-315/18, dužnosnica ARIJANA BRAJKO, zamjenica gradonačelnika Grada Buja,** iznosi predmet i navodi kako je Povjerenstvo u postupku redovite provjere podataka iz izvješća o imovinskom stanju dužnosnice steklo saznanja kako imenovana dužnosnica za vrijeme obnašanja javne dužnosti zamjenice gradonačelnika Grada Buja prima naknadu za obavljanje poslova članice i zamjenice predsjednika Skupštine udruge Unione Italiana – Talijanska unija.

Izvjestiteljica predlaže da se donese odluka o pokretanju postupka zbog moguće povrede članka 14. stavka 5. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

**Prelazi se na raspravljanje o 18. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-354/18, dužnosnica IVANA LAKOTA, zamjenica gradonačelnika Grada Čabra,** iznosi predmet i navodi da je predmet otvoren po službenoj dužnosti na temelju redovite provjere te je utvrđeno da je dužnosnica članica školskog odbora škole koja nije proglašena od posebnog interesa. U postupku je utvrđeno da ne prima naknadu.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 18. točci dnevnog reda dovršeno.

**Prelazi se na raspravljanje o 19. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-369/18, dužnosnik ZLATAN AVAR zamjenik gradonačelnika Grada Varaždina,** iznosi predmet i navodi da je predmet otvoren po službenoj dužnosti na temelju redovite provjere te je utvrđeno da je dužnosnik uz obnašanje dužnosti i direktor trgovačkog društva te da nije prenio upravljačka prava.

Izvjestitelj predlaže da se donese odluka o pokretanju postupka zbog moguće povrede 14. st. 1. i čl. 16. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 19. točci dnevnog reda dovršeno.

**Prelazi se na raspravljanje o 20. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-367/18, dužnosnik EDI PASTROVICCHIO, općinski načelnik Općine Bale,** iznosi predmet i navodi da je predmet otvoren po službenoj dužnosti na temelju redovite provjere te je utvrđeno da je dužnosnik uz obnašanje dužnosti i član nadzornog odbora trgovačkog društva MON PERIN d.o.o.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 20. točci dnevnog reda dovršeno.

**Prelazi se na raspravljanje o 21. točci dnevnog reda.**

Članica Povjerenstva Aleksandra Jozić-Ilekovićkao izvjestiteljica u predmetu **P-392/18, dužnosnik KRUNOSLAV LUKAČIĆ, zamjenik općinskog načelnika Općine Sračinec,** iznosi predmet i navodi da je predmet otvoren po službenoj dužnosti na temelju redovite provjere te je utvrđeno da je dužnosnik uz obnašanje dužnosti i direktor trgovačkog društvaAZRA d.o.o.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. ZSSI-a

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 21. točci dnevnog reda dovršeno.

**Prelazi se na raspravljanje o 22. točci dnevnog reda.**

Članica Povjerenstva Aleksandra Jozić-Ilekovićkao izvjestiteljica u predmetu **M-3/19, na zahtjev dužnosnice KRISTINE KUJUNDŽIĆ, zamjenice općinskog načelnika Općine Tompojevci,** iznosi predmet i navodi da je dužnosnica podnijela zahtjev za mišljenjem u kojem u bitnom navodi da sa bračnim drugom namjerava podnijeti prijavu radi rješavanja stambenog pitanja na javni poziv za podnošenje prijava za stambeno zbrinjavanje u 2019.g., sukladno Zakonu o stambenom zbrinjavanju na potpomognutim područjima te traži mišljenje predstavlja li za nju ostvarivanje prava na stambeno zbrinjavanje sukladno navedenom Zakonu situaciju sukoba interesa te treba li poduzeti određene mjere.

Izvjestiteljica predlaže da se donese mišljenje da sukladno odredbama ZSSI-a nema zapreke da ostvari pravo na stambeno zbrinjavanje na područjima posebne državne skrbi pod pretpostavkom da dužnosnica ispunjava sve propisane uvjete za navedenu vrstu stambenog zbrinjavanja. Na temelju članka 8. stavka 2. ZSSI-a, dužnosnica je dužna podnijeti Izvješće o imovinskom stanju u kojem će prijaviti stjecanje nekretnina i građevinskog materijala u okviru prethodno navedenog prava najkasnije do kraja godine u kojoj je sklopljen ugovor o darovanju sa Središnjim državnim uredom za obnovu i stambeno zbrinjavanje, odnosno do isteka godine u kojoj je nastala opisana promjena u imovinskom stanju dužnosnice.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 22. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**